ครึ่งบ่ายไม้สั้น – บล.คันทรี่กรุ๊ป
บริษัทหลักทรัพย์ คันทรี่กรุ๊ป สรุปทิศทางและแนวโน้มตลาดบ่ายนี้
27 เม.ย. 2558

สรุปตลาดภาคเช้า
ดัชนีปิดปรับตัวเพิ่มขึ้นในภาคเช้า ขณะที่ตลาดรอบบ้านมีทิศทางไม่ชัดเจน สำหรับตลาดไทยได้หุ้นกลุ่ม ICT โดดเด่นจากหุ้น DTAC และหุ้นพลังงานซึ่งมี Earning โมเมนตัมในไตรมาส 1 หนุน ดัชนีปิดเพิ่มขึ้น +2.26จุด (+0.15%) มาอยู่ที่ 1,557.72 จุด มูลค่าซื้อขาย 1.8 หมื่นล้านบาท
 
แนวโน้ม ภาคบ่าย
ประเมินดัชนีมีแนวโน้มทรงตัว เรามองนักลงทุนยังรอท่าทีจากการประชุม FOMC วันที่ 28-30 และการประชุม กนง. เราแนะนำเลือกหุ้นที่มีแนวโน้มผลประกอบการฟื้นตัวใน 1Q58 เช่น ผลประกอบการกลุ่มพลังงาน สำหรับ theme เด่นเรามองหุ้นกลุ่มทีวีดิจิตอล น่าทยอยซื้อสะสมโดยเราคาดว่าจะมีการปรับเพิ่มประมาณจากการเลื่อนจ่ายเงินค่าสัมปทาน
 
วิเคราะห์ทางเทคนิค
BGT ราคาปิด 1.47 บาท
แนวรับ 1.45 บาท      แนวต้าน 1.60 บาท
แนว cut loss หากใกล้จะหลุด 1.42 บาท
กราฟ BGT ยังคงเคลื่อนไหวเป็นแนว side way up และฟอร์ตัวคล้าย Head&amp;Shoulder ที่จะทำให้ราคาควรไต่ระดับต่อไปได้ โดย RSI สนับสนุนการปรับขึ้นนี้เป็น buy signal  แนะนำเก็งกำไร
 
TGCI ราคาปิด 4.16 บาท
แนวรับ 4.10 บาท           แนวต้าน 4.40 บาท
แนว cut loss หากใกล้จะหลุด 4.04 บาท
กราฟ  TGCI  อยู่ในโครงสร้าง U-curve ใหญ่  ขณะที่แนวระยะ สัปดาห์กำลังฟอร์มตัวเป็นสามเหลี่ยมเชิงบวก และ RSI ที่ชี้ขึ้นซึ่งมีแนวโน้มที่ราคาจะพุ่งขึ้นได้ โดยหากสามารถขึ้นเหนือ 4.18 บาทจะขึ้นได้อย่างต่อเนื่อง แนะนำซื้อเก็งกำไร
 
เด็กแนว
E เมื่อสัปดาห์ก่อน ได้เกิดข่าวดีสุดๆ กับหุ้นตัวนี้ซึ่งเด็กแนวก็เล่าให้ฟังแล้ว และกลายเป็นประเด็นที่น่าจับตาอย่างมากสำหรับอนาคตของ Evolution เพราะการประกาศจับมือ น.พ. วุฒิศักดิ์ ลิ่มพานิช ผู้ก่อตั้งคลีนิคเสริมความงามชื่อดัง เข้าร่วมทุนในธุรกิจ ด้วยการเพิ่มทุนมูลค่า 150 ล้านบาท และหมอ วุฒิศักดิ์ จะเข้าร่วมในคณะกรรมการบริหารของเอฟโวลูชั่น ฟู้ดส์ เพื่อช่วยพัฒนาบริษัทที่กำลังเติบโตก้าวหน้าอย่างรวดเร็ว และเพื่อเตรียมขยายตลาดไปสู่ต่างประเทศ โดยเฉพาะกัมพูชา เป็นที่ทราบกันดีกว่า E นั้นมีบริษัทลูกชื่อบริษัท ฟินิกส์ พิซซ่า จำกัด, บริษัท เคียวโชน จำกัด และบริษัท ฟิโก้ คอฟฟี่ จำกัด โดยถือกรรมสิทธิแฟรนไชส์ โดมิโน พิซซ่า, ไก่เคียวโชน และ เดอะคอฟฟี่บีนแอนด์ทีลีฟ ในประเทศไทย นอกจากนี้ เอฟโวลูชั่น ฟู้ดส์ ยังถือสัดส่วนการถือหุ้นอีก 65% กับบริษัทร่วมทุนในประเทศกัมพูชา เพื่อต่อขยายพัฒนาแฟรนไชส์ โดมิโน่ พิซซ่า ในตลาดกัมพูชาอีกด้วยและมีความเป็นไปได้ที่ทั้งคู่จะจับมือกันพัฒนารีสอร์ทที่ภาคใต้ ซึ่ง E ก็เคยร่วมทุนธุรกิจโรงแรมนี้กับต่างประเทศอยู่แล้ว จึงถือว่าเข้ามาในทางเดียวกัน การร่วมลงทุนครั้งนี้ถือเป็นการช่วยเพิ่มความเชื่อมั่นในเรื่องของการจัดการและการวางแผนธุรกิจของ E ซึ่งการลงทุนครั้งนี้จะเป็นการช่วยเร่งแผนการขยายตัวทางธุรกิจ ไม่เพียงในประเทศไทยเท่านั้น แต่ยังรวมถึงในตลาดภูมิภาคที่สำคัญด้วย 
เด็กแนวมองว่าสิ่งที่เกิดขึ้นนี้จะทำให้พื้นฐานของ E เปลี่ยนไปอย่างชัดเจน แต่ขอรอการประเมินแนวโน้มการผสมผสานด้านรายได้ก่อนว่าจะออกมาในรูปไหนได้บ้าง แต่ก็เรียกว่ามีแนวโน้ม turnaround ในอนาคตอย่างไม่ต้องสงสัย ด้านกราฟเห็นการเปลี่ยนแปลงในโครงสร้างล่าสุดฟอร์มตัวเป็น V-shape และกำลังมุ่งหน้าไป 1.20 บาท แนะนำให้ติดตามดูกันต่อไป